C 323/94
LV
Eiropas Savienības Oficiālais Vēstnesis
26.8.2022.
5.3.5.
Lai tiktu faktiski ievērots nelikumīgu narkotiku aizliegums, vienlaikus ir vajadzīgs efektīvs darbs sabiedrības pamatu līmenī, lai cilvēki ar atkarību netiktu atstāti novārtā, bet gan tiktu atbalstīti savā izvēlē pārtraukt narkotiku lietošanu.
Neraugoties uz to, ka narkotiku tirdzniecības apkarošanai tiek tērēti arvien lielāki publiskie līdzekļi, joprojām ir ļoti grūti palīdzēt cilvēkiem pārvarēt atkarību.
Tādēļ ES Narkotiku aģentūra, ņemot vērā ES dalībvalstu labas prakses piemērus, varētu nozīmīgāku sava darba daļu pārorientēt uz narkotiku lietošanas psiholoģiskajiem cēloņiem.
5.3.6.
Lai īstenotu globālu un reģionālu pieeju narkotiku tirgum Eiropas Savienībā, ir jāseko līdzi un cieši jāuzrauga tendences narkotiku un nelikumīgu vielu ražošanā reģionos, kas tradicionāli rada riskus, piemēram, Dienvidamerikā, Afganistānā, Āfrikā, Ķīnā, Turcijā un Rietumbalkānos.
Ņemot vērā organizētās noziedzības grupu aktīvo un nepārtraukti mainīgo lomu narkotiku piegādes un tirdzniecības dinamikas izmaiņās, visām attiecīgajām struktūrām, īpaši tiesībaizsardzības un robežkontroles struktūrām, ir jāveic pastāvīgi un koordinēti pasākumi starptautiskā līmenī.
Tikai cieša sadarbība var palīdzēt kartēt narkotiku koridorus, lai tos patiešām slēgtu. 5.4.
Valstu kontaktpunkti 5.4.1.
Būtu jāpaplašina valstu kontaktpunktu loma un funkcijas.
To darbs dažādās ES valstīs ir ļoti atšķirīgs.
Daži VKP veic informēšanas, analīzes, zinātniskās pētniecības, ekspertu konsultāciju un publikāciju darbības.
VKP galvenajos mērķos būtu jāietver metodiskāka uzraudzība, standartizēta datu vākšana, izvērtēšana un klasificēšana, kā arī informācijas par narkotiku pieprasījumu un piedāvājumu Eiropas Savienībā apstrāde, glabāšana, analīze un izplatīšana.
VKP būtu jāizstrādā risinājumi narkomānijas apkarošanas politikas jomā un konkrēti pasākumi reaģēšanai uz situāciju šajā jomā.
Tiem būtu jāstrādā, lai sniegtu informāciju, atbalstītu valstu valdību rīcību un izstrādātu valsts politiku narkotiku un narkomānijas jomā.
5.4.2.
Valstu kontaktpunktiem ir būtiska nozīme ES Narkotiku aģentūras jauno pilnvaru efektīvā un ātrā īstenošanā.
Tikai spēcīgs un labi koordinēts VKP tīkls var ne tikai retrospektīvi, bet arī efektīvi sniegt noderīgus datus par jaunu kaitīgu vielu parādīšanos, to atklāšanu un identificēšanu, iespējamiem izplatīšanas kanāliem utt.
Tā kā šajā nolūkā ir vajadzīgas nopietnas laboratoriju spējas, būtu jāveicina reģionālo apvienību un klasteru veidošana sadalījumā pa augsta riska zonām, piemēram, pie ES ārējām robežām, netālu no tradicionālajiem narkotiku importa maršrutiem utt.
5.4.3.
Cik vien efektīvi iespējams, ir jāatbalsta VKP un jānodrošina tiem kopīgas pamatnostādnes un metodika, kas palīdzētu vākt salīdzināmus datus un rādītājus, uz kuru pamata varētu īstenot pāreju no tādas pieejas, kuras pamatā ir vienīgi cīņa pret narkotiku un nelikumīgu vielu izplatību, uz tādu pieeju, kurā ņemti vērā drošuma un drošības jautājumi.
5.4.4.
Dalībvalstis būtu jāmudina piešķirt VKP vairāk resursu, tostarp informāciju, tehnoloģijas, finansējumu utt.
Ir jādara viss, lai palīdzētu VKP stiprināt savu spēju īstenot jaunās, paplašinātās pilnvaras un uzņemties lielāku lomu.
5.4.5.
Būtu jāatceras, ka ES Narkotiku aģentūrai būtu ne tikai jāizstrādā vietējo kopienu mehānismi atkarības apkarošanai, bet arī sadarbībā ar dalībvalstīm jāveido valstu sadarbības sistēmas, kas palīdzētu izstrādāt un atbalstīt kopīgas atbalsta programmas grupām, kuras varētu būt pakļautas narkotiku atkarības riskam.
Tikai vietējā kopienā izveidota cieša saikne var palīdzēt samazināt narkotiku lietošanu.
Viens no piemēriem, ko varētu izmantot ES Narkotiku aģentūra, ir Portugāles valdības īstenotie risinājumi, kas jau ir devuši pozitīvus rezultātus.
5.4.6.
EESK uzskata, ka VKP ziņošanas sistēmu ir iespējams uzlabot, lai nevajadzētu ieguldīt papildu laiku un resursus dubultā ziņošanā, jo pašlaik tiem ir noteikts pienākums ziņot gan topošajai ES Narkotiku aģentūrai, gan ANO.
Briselē, 2022. gada 18. maijā Eiropas Ekonomikas un sociālo lietu komitejas priekšsēdētāja Christa SCHWENG